《题曲水阁》
宋代·邵必

凿石得春渠，波环阁势孤。新痕涨微雨，远碧注平湖。

士俗山阴涨，风光洛曲殊。回眸见危岭，凭槛有惊凫。

坠蕊浮旋濑，疏篁荫叠栌。人閒多拾翠，鱼乐半依蒲。

河朔谁觞友，沂津昔咏儒。遗芬知未泯，游盖此为娱。

作者简介：润州丹阳人，字不疑。仁宗宝元元年进士。为上元主簿。国子监立石经，以善篆隶，召充直讲。历知高邮军、淮南提点刑狱，京西转运使，居官严厉。入修起居注，知制诰，知谏院。累迁龙图阁学士，知成都，道卒，年六十四。